《癸丑九月苦雨和宋饮冰韵》
宋代·刘黻

旱潦苦伤稼，景象难休休。
老农早夜祝，愿见虞与周。
弥望泪欲早，相对如楚囚。
苍天叫不应，空使霜白头。
市廛强喧饰，村落多阒幽。
偻指千载间，曾无三两秋。
灶冷蛙产釜，翁閒埃积蒭。
长此更不已，菜色沦荒丘。
阳精赫阴霾，庶宽漆室忧。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。